**Poročilo o izmenjavi-Amsterdam, 2021/2022**

Študijska izmenjava v Amsterdamu je bila zame izjemna izkušnja, ki mi bo za vedno ostala v lepem spominu. Opravljala sem jo na Hogeschool van Amsterdam, smer Pozitivna psihologija. Program je bil raznolik. Delo je vsebovalo skupinska srečanja, vaje, predavanja, meditiranje itd. Poudarek je bil na komunikaciji, spoznavanju drug drugega, delu na sebi. Pri pogovorih, smo odprto debatirali o našem razmišljanju in svojih pogledih na svet, kar ni vedno najlažje. Delo se mi ni zdelo preobsežno in snov je bila zelo zanimiva. Predavanja so potekala v angleščini. Profesorji so prijazni, odprti in vedno pripravljeni priskočiti na pomoč. Za uspešen zaključek semestra smo oddali portfolio (zbirka nalog, ki smo jih tedensko opravljali), esej, poročilo intervencije in izpeljali intervencijo ter predstavitev. Pridobljeno znanje mi je odprlo nove poglede na svet, sebe in na delo z ljudmi.

Nastanjena sem bila v kraju Diemen, ki je od centra Amsterdama oddaljen približno šest kilometrov. Za nastanitev sem plačevala 368 evrov mesečno. Imela sem svojo sobo, kopalnico in kuhinjo sem si delila s sostanovalko. Finančna pomoč (štipendija) ti pokrije veliko stroškov, vendar to ni dovolj. Pripravljen moraš biti na višje cene. V trgovinah z živili ni velike razlike, določeni izdelki so še cenejši. Razne rekreativne dejavnosti so tudi precej ugodne za študente. Cene so najvišje pri storitvenih dejavnostih, restavracijah, barih, klubih, muzejih, javnem transportu itd. Večino časa sem se naokrog prevažala s kolesom. Brez kolesa si moje izkušnje v Amsterdamu ne predstavljam. Možnosti za študentska dela je veliko in proces je hiter ter enostaven.

Ljudje so nasploh odprti in večina jih obvlada angleščino. Amsterdam je prekrasno mesto, polno dogajanja, raznolikosti. Možnosti za druženja je veliko, tako na fakulteti kot v študentskih nastanitvah. Izmenjava ti da neverjetno doživetje svobode, samostojnosti in spoznavanja zanimivih ljudi. Mogoče potrebuješ od začetka nekaj časa, da se privadiš na okolje. Po nekaj tednih se udomačiš in izkušnja postaja čedalje boljša.